Per Husted (S), 2025-12-04:
Mange tak, formand.
Fødevarepriserne er steget voldsomt, det er ikke nogen hemmelighed.
Det ser vi hver dag, når vi er i supermarkedet, og det bekymrer os alle.
Lige nu kører der slagtilbud i supermarkederne, hvor man kan få en pakke smør til 6 kr., som jeg så et tilbud på.
Jeg har også set flæskesteg til meget lave priser.
Det kan vi ikke løbe fra.
Det er naturligvis nærliggende at give regeringen og dens handlinger skylden og især den øverste i regeringen, statsministeren, skylden for det.
Det kan jeg se er en ret yndet beskæftigelse hos mange af mine gode kolleger her i Folketinget.
Men man kunne også stille spørgsmålet: Hvorfor stiger priserne?
Der er ikke et enkelt svar på det, men uroen i verden med især Ukrainekrigen har ændret grundlæggende på hele forudsætningen for den prissætning på varer, vi ser, og det har ramt rigtig mange varer.
Herudover ser vi, at klimaforandringer har haft indflydelse, ligesom større efterspørgsel på en lang række varer i lande, som ønsker samme levestandard som os.
Der stiger efterspørgslen.
Så ud over at have fokus på symptomet i form af de stigende priser er det også vigtigt at have fokus på de helt grundlæggende problemer og være med til at løse dem.
Vores opgave her i Folketinget ud fra et socialdemokratisk perspektiv er altid at finde nogle løsninger, så især de dårligst stillede får hjælp til at komme igennem, og afbøde konsekvenserne.
Det har vi søgt at gøre ved at hæve ældrechecken; vi har gennemført nogle skattelettelser til de lavest lønnede, og snart behandler vi også et lovforslag om næsten at fjerne elafgiften de næste 2 år.
Samtidig sætter vi afgifterne ned på en række varer, som jeg er ret sikker på at især mange børnefamilier med hang til fredagsslik vil sætte pris på.
Vi kan med rette diskutere, om det er de rette værktøjer, vi bruger.
Men alle bør anerkende, at vi gør noget, og vi tager det meget alvorligt.
Det vil jeg ikke komme ind på igen.
Men det ændrer ikke på, at vi har meget sympati for Enhedslistens forslag om at halvere momsen på alle fødevarer og fjerne momsen helt på frugt og grønt.
Vi tager det meget alvorligt.
Men vi kan også som folketingsmedlemmer være mere proaktive i forhold til det ved at tage det op i Skatteudvalget.
Vi kan bruge hele den parlamentariske værktøjskasse til det, og som formand for udvalget vil det glæde mig rigtig meget, hvis vi alle engagerede os mere i det og brugte de værktøjer, vi har i værktøjskassen, til at få undersøgt det nærmere og finde nogle løsninger.
Ministeren svarer fint på den anden del af beslutningsforslaget.
Erhvervsministeren har allerede fokus på konkurrencen i fødevarebranchen og har særlig fokus på prisovervågning af fødevarer.
Jeg tror også, det er vigtigt at se på leverandørleddet.
Enhedslistens finansieringsforslag vil jeg ikke forholde mig til nu.
Jeg tænker, det kan blive en god diskussion senere i dag og under debatten her, hvordan vi egentlig eventuelt skal finansiere det her.
Det er en diskussion, som nok går længere ud end i dag.
Til trods for sympatien og til trods for en erkendelse af det problem, som Enhedslisten virkelig får sat fokus på i dag, kan vi ikke støtte beslutningsforslaget, men vi er meget klar til at diskutere videre.
Tak for ordet.